Áformað er að fella brott eftirfarandi reglugerðir sem varða lánastofnanir:

1. [Reglugerð um útibú og umboðsskrifstofu lánastofnunar með staðfestu í ríki utan Evrópska efnahagssvæðisins, nr. 307/1994](https://www.reglugerd.is/reglugerdir/allar/nr/0307-1994): Reglugerðin fjallaði um starfsemi lánastofnana frá ríkjum utan Evrópska efnahagssvæðisins á Íslandi. Nú er fjallað um það efni í A-hluta V. kafla [laga um fjármálafyrirtæki, nr. 161/2002](https://www.althingi.is/lagas/nuna/2002161.html), einkum 33. gr.
2. [Reglugerð um útibú og umboðsskrifstofu lánastofnunar með staðfestu í öðru ríki innan Evrópska efnahagssvæðisins, nr. 308/1994](https://www.reglugerd.is/reglugerdir/allar/nr/0308-1994), með breytingum samkvæmt [reglugerð nr. 497/2004](https://www.reglugerd.is/reglugerdir/eftir-raduneytum/vidskiptaraduneyti/nr/4820): Reglugerðin fjallaði um starfsemi lánastofnana frá öðrum ríkjum á Evrópska efnahagssvæðinu á Íslandi. Nú er fjallað um það efni í A-hluta V. kafla [laga um fjármálafyrirtæki, nr. 161/2002](https://www.althingi.is/lagas/nuna/2002161.html), einkum 31. og 32. gr.
3. [Reglugerð um viðbótareiginfjárlið fyrir viðskiptabanka, sparisjóði, aðrar lánastofnanir og fyrirtæki í verðbréfaþjónustu, nr. 852/2000](https://www.reglugerd.is/reglugerdir/allar/nr/0852-2000), með breytingum samkvæmt [reglugerð nr. 964/2000](https://www.reglugerd.is/reglugerdir/eftir-raduneytum/vidskiptaraduneyti/nr/1732): Reglugerðin greindi frá skuldabréfum sem mátti telja til eiginfjárþáttar A samkvæmt [lögum um viðskiptabanka og sparisjóði, nr. 113/1996](https://www.althingi.is/lagas/125b/1996113.html), [lögum um lánastofnanir aðrar en viðskiptabanka og sparisjóði, nr. 123/1993](https://www.althingi.is/lagas/125b/1993123.html), og [lögum um verðbréfaviðskipti, nr. 13/1996](https://www.althingi.is/lagas/125b/1996013.html). Þau lög hafa öll verið felld úr gildi. Nú er tilgreint hvað telji megi til eiginfjárgrunns fjármálafyrirtækja í [reglugerð (ESB) nr. 575/2013, um varfærniskröfur að því er varðar lánastofnanir og verðbréfafyrirtæki](https://www.efta.int/eea-lex/32013R0575), sem hefur lagagildi hér á landi skv. 1. gr. c [laga um fjármálafyrirtæki, nr. 161/2002](https://www.althingi.is/lagas/nuna/2002161.html).
4. [Reglugerð um hámark lána og ábyrgða lánastofnana og fyrirtækja í verðbréfaþjónustu, nr. 34/2002](https://www.reglugerd.is/reglugerdir/allar/nr/0034-2002): Reglugerðin útfærði takmarkanir [laga um viðskiptabanka og sparisjóði, nr. 113/1996](https://www.althingi.is/lagas/127a/1996113.html), [laga um lánastofnanir aðrar en viðskiptabanka og sparisjóði, nr. 123/1993](https://www.althingi.is/lagas/127a/1993123.html), og [laga um verðbréfaviðskipti, nr. 13/1996](https://www.althingi.is/lagas/127a/1996013.html), á stórum áhættuskuldbindingum lánastofnana og fyrirtækja í verðbréfaþjónustu, það er hversu mikil áhætta þeirra gagnvart einstökum viðskiptavinum eða tengdum aðilum mátti vera. Þau lög hafa öll verið felld úr gildi. Nú er fjallað um takmarkanir á stórum áhættuskuldbindingum fjármálafyrirtækja í [reglugerð (ESB) nr. 575/2013, um varfærniskröfur að því er varðar lánastofnanir og verðbréfafyrirtæki](https://www.efta.int/eea-lex/32013R0575), sem hefur sem fyrr segir lagagildi hér á landi skv. 1. gr. c [laga um fjármálafyrirtæki, nr. 161/2002](https://www.althingi.is/lagas/nuna/2002161.html).
5. [Reglugerð um heimildir fyrirtækja sem tengjast fjármálasviði og dótturfélaga lánastofnana með staðfestu í öðru ríki innan Evrópska efnahagssvæðisins, til að stunda fjármálastarfsemi hér á landi, nr. 244/2004](https://island.is/reglugerdir/nr/0244-2004): Reglugerðin fjallaði um heimild fyrirtækja sem tengjast fjármálasviði, sem nú eru nefnd fjármálastofnanir í lögum, frá öðrum ríkjum á Evrópska efnahagssvæðinu til að veita þjónustu hér á landi. Nú er fjallað um það efni í 32. gr. a [laga um fjármálafyrirtæki, nr. 161/2002](https://www.althingi.is/lagas/nuna/2002161.html). Í reglugerðinni var jafnframt ákvæði um heimild dótturfélaga lánastofnana frá öðrum ríkjum á Evrópska efnahagssvæðinu til að stunda umsýslu greiðslukorta hér á landi. Nú er fjallað um veitingu greiðsluþjónustu yfir landamæri í M- og N-hluta II. kafla [laga um greiðsluþjónustu, nr. 114/2021](https://www.althingi.is/lagas/nuna/2021114.html). Þá kom fram í reglugerðinni að Fjármálaeftirlitið ætti að tilkynna lögbærum yfirvöldum í öðru ríki á Evrópska efnahagssvæðinu þar sem íslenskt fjármálafyrirtæki starfrækti útibú um breytingar á áður veittum upplýsingum um bótakerfi sem vernduðu viðskiptavini útibúsins. Fyrirmæli um upplýsingagjöf um slík bótakerfi voru í 3. mgr. 36. gr. laga um fjármálafyrirtæki þegar reglugerðin var sett en þau hafa nú verið felld brott.
6. [Reglugerð um undanþágur frá gildissviði tilskipunar Evrópuþingsins og ráðsins nr. 2006/48/EB frá 14. júní 2006 um stofnun og rekstur lánastofnana, nr. 942/2011](https://island.is/reglugerdir/nr/0942-2011): Reglugerðin greindi frá stofnunum sem væru undanþegnar ákvæðum [tilskipunar 2006/48/EB, um stofnun og rekstur lánastofnana](https://www.efta.int/eea-lex/32006L0048). Tilskipun 2006/48/EB var felld úr gildi með [tilskipun 2013/36/ESB, um aðgang að starfsemi lánastofnana og varfærnieftirlit með lánastofnunum og verðbréfafyrirtækjum](https://www.efta.int/eea-lex/32013L0036). Gildissviðsákvæði síðarnefndu tilskipunarinnar endurspeglast nú í 1. gr. a [laga um fjármálafyrirtæki, nr. 161/2002](https://www.althingi.is/lagas/nuna/2002161.html).

Áformað er að fella brott eftirfarandi reglugerðir sem varða verðbréfamarkað:

1. [Reglugerð um almennt útboð verðbréfa, nr. 505/1993](https://www.reglugerd.is/reglugerdir/allar/nr/0505-1993): Reglugerðin var sett með stoð í almennri reglugerðarheimild í 38. gr. þágildandi [laga um verðbréfaviðskipti, nr. 9/1993](https://www.althingi.is/lagas/119/1993009.html). [Reglugerð um innleiðingu framseldrar reglugerðar framkvæmdastjórnarinnar (ESB) 2019/980 um sniðmát, efni, athugun og staðfestingu lýsinga sem birta skal þegar verðbréf eru boðin í almennu útboði eða tekin til viðskipta á skipulegum markaði, nr. 274/2020](https://island.is/reglugerdir/nr/0274-2020), og [reglur um helstu fjárhagsupplýsingar í samantekt lýsingar verðbréfa, birtingu og flokkun lýsinga, auglýsingar verðbréfa, viðauka við lýsingu, tilkynningagáttina og tilkynningu um almennt útboð, nr. 1590/2021](https://www.stjornartidindi.is/Advert.aspx?RecordID=9c16945b-e745-41ae-8398-a112c649090d), hafa nú leyst af hólmi efni reglugerðar 505/1993.
2. [Reglugerð um tilkynningar um viðskipti skv. 30. gr. laga nr. 108/2007, um verðbréfaviðskipti, nr. 191/2008](https://island.is/reglugerdir/nr/0191-2008): Reglugerðin var sett með stoð í 31. gr. þágildandi [laga um verðbréfaviðskipti, nr. 108/2007](https://www.althingi.is/lagas/135b/2007108.html). Ekki er gert ráð fyrir slíkri reglugerð í núgildandi [lögum um markaði fyrir fjármálagerninga, nr. 115/2021](https://www.althingi.is/lagas/nuna/2021115.html).
3. [Reglugerð um úrskurðarnefnd verðbréfamiðstöðva, nr. 347/2009](https://island.is/reglugerdir/nr/0347-2009): Reglugerðin var sett með stoð í 6. mgr. 25. gr. þágildandi [laga um rafræna eignarskráningu verðbréfa, nr. 131/1997](https://www.althingi.is/lagas/136b/1997131.html), sem kvað á um að kæra vegna ágreinings sem kynni að rísa í tilefni af eignarskráningu í verðbréfamiðstöð eða annarra atriða sem féllu undir gildissvið laganna skyldi send til úrskurðarnefndar verðbréfamiðstöðva. Ekki er hliðstætt ákvæði í [núgildandi lögum um verðbréfamiðstöðvar, uppgjör og rafræna eignarskráningu fjármálagerninga, nr. 7/2020](https://www.althingi.is/lagas/nuna/2020007.html).
4. [Reglugerð um eftirlit umboðsmanns skuldara með endurútreikningum fjármálafyrirtækja á gengislánum neytenda, nr. 178/2011](https://island.is/reglugerdir/nr/0178-2011): Reglugerðin var sett með stoð í bráðabirgðaákvæði XI í [lögum um vexti og verðtryggingu, nr. 38/2001](https://www.althingi.is/lagas/152b/2001038.html). Reglugerðin fjallaði um heimild skuldara til að bera endurútreikninga fjármálafyrirtækja á tilteknum lánum, sem áttu að fara fram innan 60 daga frá gildistöku bráðabirgðaákvæðisins í desember 2010, undir umboðsmann skuldara. Reglugerðin hefur ekki lengur þýðingu.
5. [Reglugerð um ábyrgðartryggingu verðbréfamiðlana, nr. 320/2013](https://island.is/reglugerdir/nr/0320-2013): Reglugerðin var sett með stoð í 3. mgr. 26. gr. [laga um fjármálafyrirtæki, nr. 161/2002](https://www.althingi.is/lagas/141b/2002161.html), sem kvað á um skyldu verðbréfamiðlana til að hafa í gildi ábyrgðartryggingu fyrir tjóni sem þær kynnu að baka viðskiptavinum sínum. Sú grein var felld brott með [breytingalögum nr. 96/2016](https://www.althingi.is/altext/stjt/2016.096.html). Í [athugasemdum við frumvarp til þeirra laga](https://www.althingi.is/altext/145/s/0963.html) kom þó fram að reglugerðin hefði áfram gildi fyrir verðbréfafyrirtæki með takmarkaðar starfsskyldur samkvæmt lokamálsgrein 25. gr. laga um fjármálafyrirtæki. Sú málsgrein var felld brott með [breytingalögum nr. 38/2022](https://www.althingi.is/altext/152/s/1401.html) [með vísan til þess](https://www.althingi.is/altext/152/s/0761.html) að fjallað yrði um skyldu slíkra fyrirtækja til að hafa tiltekið stofnframlag, starfsábyrgðartryggingu eða blöndu stofnframlags og starfsábyrgðartryggingar í nýjum 8. og 9. mgr. í 14. gr. a í lögunum sem gegndu sama hlutverki og lokamálsgrein 25. gr. Af þeim breytingum leiðir að reglugerð 320/2013 er nú úrelt.
6. [Reglugerð um starfsemi innlendra fjármálafyrirtækja í öðru ríki innan Evrópska efnahagssvæðisins, nr. 1030/2014](https://island.is/reglugerdir/nr/1030-2014): Reglugerðin innleiddi ákvæði tveggja málsgreina í [tilskipun 2004/39/EB, um markaði fyrir fjármálagerninga](https://www.efta.int/eea-lex/32004L0039), sem vörðuðu tilkynningar um starfsemi verðbréfafyrirtækja yfir landamæri. Ákvæði um sama efni eru nú í [tilskipun 2014/65/ESB, um markaði fyrir fjármálagerninga](https://www.efta.int/eea-lex/32014L0065), sem felldi úr gildi tilskipun 2004/39/EB. Þau ákvæði endurspeglast í III. kafla [laga um markaði fyrir fjármálagerninga, nr. 115/2021](https://www.althingi.is/lagas/nuna/2021115.html).

Áformað er að fella brott eftirfarandi reglugerðir sem varða miðlun vátrygginga:

1. [Reglugerð um prófnefnd vátryggingamiðlara, námskeið og próf til þess að mega stunda miðlun vátrygginga, nr. 350/1997](https://www.reglugerd.is/reglugerdir/allar/nr/0350-1997), með breytingum samkvæmt [reglugerð 643/2000](https://www.reglugerd.is/reglugerdir/eftir-raduneytum/vidskiptaraduneyti/nr/4752), og [reglugerð um próf í vátryggingamiðlun, nr. 972/2006](https://island.is/reglugerdir/nr/0972-2006): Reglugerðirnar fjölluðu um próf til að fá leyfi til að miðla vátryggingum samkvæmt þágildandi [lögum um vátryggingastarfsemi, nr. 60/1994](https://www.althingi.is/lagas/121a/1994060.html), og [lögum um miðlun vátrygginga, nr. 32/2005](https://www.althingi.is/lagas/132b/2005032.html). Bæði lög hafa verið felld úr gildi. Í núgildandi [lögum um dreifingu vátrygginga, nr. 62/2019](https://www.althingi.is/lagas/nuna/2019062.html), eru ekki ákvæði um próf í vátryggingamiðlun.

2. [Reglugerð um miðlun vátrygginga, nr. 853/1999](https://www.reglugerd.is/reglugerdir/allar/nr/0853-1999): Reglugerðin hafði að geyma almennar reglur um miðlun vátrygginga. Nú er fjallað um það efni í [lögum um dreifingu vátrygginga, nr. 62/2019](https://www.althingi.is/lagas/nuna/2019062.html).

3. [Reglugerð um starfsábyrgðartryggingu vátryggingamiðlara, nr. 592/2005](https://island.is/reglugerdir/nr/0592-2005): Reglugerðin hafði að geyma reglur um starfsábyrgðartryggingu vátryggingamiðlara í tíð eldri [laga um miðlun vátrygginga, nr. 32/2005](https://www.althingi.is/lagas/131b/2005032.html). Ákvæði [laga um dreifingu vátrygginga, nr. 62/2019](https://www.althingi.is/lagas/nuna/2019062.html), og [reglna Seðlabanka Íslands um aðlögun á grunnfjárhæðum í evrum fyrir starfsábyrgðartryggingu vátryggingamiðlara, nr. 775/2022](https://www.stjornartidindi.is/Advert.aspx?RecordID=c3573523-1f5d-4bb5-9111-e43c60637a3e), hafa leyst efni reglugerðarinnar af hólmi.

Áformað er að fella brott eftirfarandi reglugerð sem varðar lífeyrissjóð: [Reglugerð um sjóðfélaga Lífeyrissjóðs bænda og iðgjöld til sjóðsins, nr. 430/1984](https://www.reglugerd.is/reglugerdir/allar/nr/0430-1984), með breytingum samkvæmt [reglugerð 429/1989](https://www.reglugerd.is/reglugerdir/eftir-raduneytum/fjarmalaraduneyti/nr/1956): Reglugerðin var sett með stoð í 27. gr. [laga um Lífeyrissjóð bænda, nr. 50/1984](https://www.althingi.is/lagas/119/1984050.html). Þau lög eru nú brott fallin og ekki gilda lengur sérlög um lífeyrissjóðinn.

Áformað er að fella brott eftirfarandi reglugerð sem varðar rafeyrisfyrirtæki: [Reglugerð um fjárfestingar rafeyrisfyrirtækja, nr. 671/2002](https://www.reglugerd.is/reglugerdir/allar/nr/0671-2002): Reglugerðin var sett með stoð í 9. gr. þágildandi [laga um rafeyrisfyrirtæki, nr. 37/2002](https://www.althingi.is/lagas/127b/2002037.html). Hliðstæð reglugerðarheimild er ekki í núgildandi [lögum um útgáfu og meðferð rafeyris, nr. 17/2013](https://www.althingi.is/lagas/nuna/2013017.html). Í 6. mgr. 25. gr. þeirra er aftur á móti heimild fyrir Seðlabanka Íslands til að setja reglur um varðveislu rafeyrisfyrirtækja á fjármunum. Á þeim grundvelli hefur Seðlabankinn sett [reglur um tryggilega varðveislu fjármuna rafeyrisfyrirtækja, nr. 322/2014](https://www.stjornartidindi.is/Advert.aspx?ID=0c56d40c-0289-4fed-9e4c-29198d7547af).